LIETUVOS RESPUBLIKOS APLINKOS MINISTRAS

ĮSAKYMAS

DĖL Žemės gelmių registre neregistruotų GĖLO POŽEMINIO VANDENS GAVYBOS GRĘŽINIŲ ĮTEISINIMO TVARKOS APRAŠO PATVIRTINIMO

2022 m. balandžio 26 d. Nr. D1-111

Vilnius

Vadovaudamasis Lietuvos Respublikos gėlo požeminio vandens gavybos gręžinių įteisinimo laikinojo įstatymo 3 straipsnio 1 ir 2 dalimis:

1.	Tvirtinu Žemės gelmių registre neregistruotų gėlo požeminio vandens gavybos gręžinių įteisinimo tvarkos aprašą (pridedama).

2.	N u s t a t a u, kad šis įsakymas įsigalioja 2022 m. gegužės 1 d. ir galioja iki 2025 m. balandžio 30 d.

Aplinkos ministras	Simonas Gentvilas

PATVIRTINTA

Lietuvos Respublikos aplinkos ministro

2022 m. balandžio 26 d. įsakymu Nr. D1-111

Žemės gelmių registre neregistruotų GĖLO požeminio vandens gavybos gręžiniŲ ĮTEISINIMO TVARKos aprašas

I SKYRIUS

BENDROSIOS NUOSTATOS

1.	Žemės gelmių registre neregistruotų gėlo požeminio vandens gavybos gręžinių įteisinimo tvarkos aprašas (toliau – Aprašas) nustato esamų ir Žemės gelmių registre neregistruotų gėlo požeminio vandens gavybos gręžinių (toliau – gręžinys) įteisinimo tvarką.

2.	Apraše vartojamos sąvokos suprantamos taip, kaip jos apibrėžtos Lietuvos Respublikos žemės gelmių įstatyme, Lietuvos Respublikos geriamojo vandens įstatyme ir Lietuvos Respublikos specialiųjų žemės naudojimo sąlygų įstatyme.

3.	Apraše nurodyti asmens duomenys tvarkomi vadovaujantis Lietuvos Respublikos asmens duomenų teisinės apsaugos įstatymu ir 2016 m. balandžio 27 d. Europos Parlamento ir Tarybos reglamentu (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrasis duomenų apsaugos reglamentas).

ii SKYRIUS

GĖLO POŽEMINIO VANDENS GAVYBOS GRĘŽINIAMS ĮTEISINTI BŪTINI VEIKSMAI

4.	Asmuo, norintis įregistruoti Žemės gelmių registre jam nuosavybės ar patikėjimo teise priklausantį arba jo valdomą ir (arba) naudojamą Žemės gelmių registre neregistruotą gręžinį (toliau – asmuo), turi raštu ar elektroniniu būdu (pasirašant kvalifikuotu elektroniniu parašu) pateikti savivaldybės, kurios teritorijoje yra gręžinys, vykdomajai institucijai paraišką dėl pritarimo naudoti gręžinį (toliau – paraiška). Paraiškos forma nustatyta Aprašo priede.

5.	Savivaldybės vykdomoji institucija, vadovaudamasi Lietuvos Respublikos gėlo požeminio vandens gavybos gręžinių įteisinimo laikinojo įstatymo 3 straipsnio 1 dalimi, per Lietuvos Respublikos viešojo administravimo įstatyme nustatytus terminus raštu ar elektroniniu būdu (pasirašant kvalifikuotu elektroniniu parašu) pateikia asmeniui pagrįstą nuomonę dėl pritarimo ar nepritarimo naudoti gręžinį.

6.	Asmuo, gavęs savivaldybės vykdomosios institucijos pritarimą naudoti gręžinį, vadovaudamasis Gėlo požeminio vandens gavybos gręžinių įteisinimo laikinojo įstatymo 3 straipsnio 2 dalimi, kreipiasi į fizinį ar juridinį asmenį ar šių asmenų grupę, veikiančius pagal jungtinės veiklos sutartį, turinčius leidimą tirti žemės gelmes, suteikiantį teisę atlikti požeminio vandens paiešką ir žvalgybą (toliau – leidimo turėtojas). Duomenys apie leidimo turėtojus skelbiami Aplinkosaugos leidimų informacinės sistemos viešajame portale (https://www.alisas.lt/public-info/L11).

7.	Leidimo turėtojas turi:

7.1.	paimti gręžinio vandens mėginius ir pagal Lietuvos Respublikos atitikties įvertinimo įstatymą akredituotose laboratorijose arba laboratorijose, turinčiose Aplinkos apsaugos agentūros išduotą leidimą atlikti taršos šaltinių išmetamų į aplinką teršalų, teršalų aplinkos elementuose matavimus ir tyrimus, nustatyti vandens saugos ir kokybės rodiklius, nurodytus Požeminio vandens gręžinių projektavimo, įrengimo, konservavimo ir likvidavimo tvarkos aprašo, patvirtinto Lietuvos Respublikos aplinkos ministro 1999 m. gruodžio 23 d. įsakymu Nr. 417 „Dėl Požeminio vandens gręžinių projektavimo, įrengimo, konservavimo ir likvidavimo tvarkos aprašo patvirtinimo“ (toliau – Tvarkos aprašas), 18 punkte;

7.2.	jei nėra žinomi Aprašo 7.4.8, 7.4.10 ir 7.4.11 papunkčiuose nurodyti duomenys – atlikti veiksmus, reikalingus nurodytiems duomenims gauti;

7.3.	parengti žemės sklypo planą su pažymėta gręžinio vieta ir požeminio vandens vandenvietės apsaugos zonos 1-ąja juosta arba Požeminio vandens vandenviečių apsaugos zonų nustatymo tvarkos aprašo, patvirtinto Lietuvos Respublikos aplinkos ministro 2015 m. gruodžio 14 d. įsakymu Nr. D1-912 „Dėl Požeminio vandens vandenviečių apsaugos zonų nustatymo tvarkos aprašo patvirtinimo“ (toliau – VAZ aprašas), 11.1 papunktyje nurodytais atvejais – požeminio vandens vandenvietės apsaugos zonos projektą pagal VAZ aprašo 16 punkto reikalavimus;

7.4.	parengti gręžinio pasą, kuriame turi būti nurodyti:

7.4.1.	bendrieji duomenys (gręžinio koordinatės pagal 1994 metų Lietuvos koordinačių sistemą LKS-94, gręžinio adresas, žemės sklypo, kuriame įrengtas gręžinys, kadastro numeris);

7.4.2.	gręžinio žiočių aukštis Lietuvos valstybinėje aukščių sistemoje LAS 07;

7.4.3.	gręžinio įrengimo data (jei nežinoma, nurodoma Gėlo požeminio vandens gavybos gręžinių įteisinimo laikinojo įstatymo įsigaliojimo data – 2022 m. gegužės 1 d.);

7.4.4.	gręžinį įrengusio (jeigu žinoma) juridinio asmens pavadinimas, teisinė forma, buveinės adresas, juridinio asmens kodas arba fizinio asmens vardas, pavardė, asmens kodas, gyvenamoji vieta (adresas), arba juridinių ir (ar) fizinių asmenų grupės, veikiančios pagal jungtinės veiklos sutartį, jungtinės veiklos sutarties sudarymo data ir numeris;

7.4.5.	gręžinio būklė;

7.4.6.	gręžinio paskirtis;

7.4.7.	gręžinio savininko juridinio asmens pavadinimas, teisinė forma, buveinės adresas, juridinio asmens kodas arba fizinio asmens vardas, pavardė, asmens kodas, gyvenamoji vieta (adresas), arba juridinių ir (ar) fizinių asmenų grupės, veikiančios pagal jungtinės veiklos sutartį, šalių vardai, pavardės, pavadinimai, juridinių asmenų teisinės formos, kodai, jungtinės veiklos sutarties sudarymo data ir numeris;

7.4.8.	gręžinio gylis;

7.4.9.	gręžinio geologinis pjūvis (jeigu žinoma);

7.4.10.	vandeningų sluoksnių charakteristikos;

7.4.11.	vandeningų sluoksnių hidrogeocheminės charakteristikos;

7.4.12.	gręžinio konstrukcija (jeigu žinoma);

7.4.13.	gręžinio užvamzdinės ertmės izoliacija (jeigu žinoma);

7.5.	gręžiniui registruoti Žemės gelmių registre Lietuvos geologijos tarnybai prie Aplinkos ministerijos kartu su gręžinio pasu pateikti šiuos dokumentus:

7.5.1.	Aprašo 4 punkte nurodytos paraiškos ir savivaldybės vykdomosios institucijos pritarimo dėl gręžinio naudojimo kopijas arba jų nuorašus (jei dokumentai pasirašyti kvalifikuotu elektroniniu parašu);

7.5.2.	VAZ aprašo 16 punkte nurodytą požeminio vandens vandenvietės apsaugos zonos projektą arba žemės sklypo planą su pažymėta gręžinio vieta ir požeminio vandens vandenvietės apsaugos zonos 1-ąja juosta ir Specialiųjų žemės naudojimo sąlygų įstatymo 7 straipsnio 1 dalyje nurodytus rašytinius sutikimus, jei požeminio vandens vandenvietės apsaugos zonos 1-oji juosta patenka į kitiems asmenims priklausančius žemės sklypus ar valstybinę žemę, kurioje žemės sklypas nesuformuotas;

7.5.3.	Tvarkos aprašo 18 punkte nurodytų hidrogeologinių ir hidrocheminių tyrimų rezultatus patvirtinantį dokumentą;

7.5.4.	vienkartinės gręžinio įteisinimo įmokos sumokėjimą patvirtinantį dokumentą arba dokumentą, patvirtinantį, kad asmuo Lietuvos Respublikos mokesčio už valstybinius gamtos išteklius įstatymo nustatyta tvarka sumokėjo mokestį už išgautus požeminio vandens išteklius už paskutinius trejus metus iki Gėlo požeminio vandens gavybos gręžinių įteisinimo laikinojo įstatymo įsigaliojimo dienos.

_________________

Žemės gelmių registre neregistruotų gėlo požeminio

vandens gavybos gręžinių įteisinimo tvarkos aprašo

priedas

(Paraiškos dėl pritarimo naudoti gėlo požeminio vandens gavybos gręžinį formos pavyzdys)

________________________________________________________________________________

(fizinio asmens vardas, pavardė arba juridinio asmens pavadinimas, teisinė forma)

________________________________________________________________________________

________________________________________________________________________________

(fizinio asmens gyvenamosios vietos arba juridinio asmens buveinės adresas, juridinio asmens kodas, registras, kuriame kaupiami ir saugomi duomenys apie juridinį asmenį, fizinio arba juridinio asmens telefonas, el. paštas)

savivaldybės administracijai

PARAIŠKA DĖL PRITARIMO NAUDOTI GĖLO POŽEMINIO VANDENS GAVYBOS GRĘŽINĮ

20____ m. _____________d. Nr.

Prašome leisti naudoti gėlo požeminio vandens gavybos gręžinį.

1. Bendrieji duomenys (gręžinio adresas):

2. Gręžinio paskirtis: ūkinei komercinei veiklai; geriamojo vandens viešajam tiekimui; individualiam apsirūpinimui geriamuoju vandeniu; žemės ūkio veiklai, kuriai daroma išimtis pagal Lietuvos Respublikos žemės gelmių įstatymo 16 str. 2 d. 2 p.; nekomercinei ūkinei veiklai.

(nereikalingus išbraukti)

3. Vidutinis išgaunamo vandens kiekis m3 per parą, skaičiuojant metinį vidurkį: ___________

4. Nuotekų tvarkymo būdas (pvz., kaupimas, mechaninis-biologinis valymas, į esamus tinklus, nuotekos nesusidarys, kitas nuotekų tvarkymo būdas, sudaryta nuotekų tvarkymo viešoji sutartis ir kt.)

PRIDEDAMA:

1.	Žemės sklypo planas, žemės sklypo nuosavybę arba naudojimą pagrindžiančio dokumento kopija.

2.	Visų gręžinio savininkų įgaliojimai dėl paraiškos teikimo (kai paraišką teikia ne visi savininkai).

3.	(Pareiškėjo nuožiūra su paraiška susijusių pridedamų dokumentų kopijos).

______________________________________	__________	___________________

(pareigų pavadinimas, jeigu pildo juridinis asmuo)	(parašas) (vardas, pavardė)